’n Reuse-taak lê voor vir die nuwe vervolgingsbaas
Dinsdag het nog ’n bekwame Suid-Afrikaner pres. Cyril Ramaphosa se uitdaging aan sy landgenote in sy eerste staatsrede aanvaar: “Thuma Mina”, oftewel: “Stuur my.”
Adv. Shamila Batohi, nuwe nasionale direkteur van openbare vervolging (NDOV) en die eerste vrou in dié uitdagende pos, het met haar intrapslag bemoedigende standpunte ingeneem.
Adv. Shamila Batohi Foto: Argief
Sy lyk vasbeslote om diegene wat Suid-Afrika tot by die randjie van die afgrond van staatskaping en korrupsie gedryf het, voor stok te kry. Batohi moet egter onder geen illusie verkeer oor hoe wyd die netwerk van hoës strek wat Jacob Zuma byna ’n dekade lank gehelp het om aanklagte van korrupsie te ontwyk – óók by die NVG.
Haar omvattende ervaring sal hopelik verhoed dat sy onder druk swig en ondersoeke te gou probeer afhandel, soos wat oënskynlik in die Estina-saak die geval is.
Ramaphosa verdien ook ’n pluimpie vir die aanstellingsproses, wat ’n slag bo verdenking was. ’n Paneel van kundiges buite die ANC het die NDOV-kortlys saamgestel. Ingevolge die Grondwet was hy binne sy regte om ongeag dié proses steeds sy eie kandidaat te kies. Met die Bosasa-wolk wat oor sy kop hang, kon die versoeking groot gewees het om iemand in sy eie binnekring aan te wys.
Die boublokke van ’n stewige fondament vir die Ramaphosa-era val stadig maar seker in plek, en die herbou van die NVG sal ’n kritieke element van dié projek wees.
’n Groot taak lê voor, adv. Batohi. Die Burger wense u sterkte toe.
Meer oor: Hansie Cronjé | Adv. Shamila Batohi | Wedstrydknoeiery-Sage | Nemesis | Nuwe Nasionale Direkteur | Nasionale Direkteur Van Openbare Vervolging (Ndov)